ประเพณีแห่ยักษ์ หนึ่งเดียวในโลก ส่งเสริมการท่องเที่ยว
นายทวีป บุตรโพธิ์ ผู้ว่าราชการจังหวัดอำนาจเจริญ กล่าวว่า จังหวัดอำนาจเจริญกำหนดจัดงานประเพณีแห่ยักษ์คุอัตลักษณ์จังหวัดอำนาจเจริญ ประจำปี 2565 ระหว่างวันที่ 1- 3 เมษายน 2565 ที่บริเวณหน้าที่ว่าการอำเภอชานุมาน (หลังเก่า) อำเภอชานุมาน จังหวัดอำนาจเจริญ ซึ่งเป็นงานประเพณีแห่ยักษ์ที่มีเพียงหนึ่งเดียวในโลก เป็นการส่งเสริมการท่องเที่ยวเชิงประเพณีวัฒนธรรมของจังหวัดอำนาจเจริญให้มีความโดดเด่นน่าสนใจมากยิ่งขึ้นและเพื่อเผยแพร่ประชาสัมพันธ์การท่องเที่ยวของจังหวัดอำนาจเจริญ อีกทั้งเป็นการกระตุ้นการเดินทางท่องเที่ยวของนักท่องเที่ยวทั้งชาวไทยและชาวต่างประเทศเดินทางมาท่องเที่ยวในพื้นที่จังหวัดอำนาจเจริญ ทำให้ประชาชนมีรายได้จากการท่องเที่ยวเพิ่มมากขึ้นภายในงานมีกิจกรรมประกอบด้วย ขบวนแห่ยักษ์คุ การประกวดขบวนแห่ยักษ์และธิดายักษ์ การแสดงแสงสีเสียง ตำนานยักษ์คุชานุมานมณฑล หมู่บ้านยักษ์  การแสดงศิลปวัฒนธรรม กิจกรรมปั่นจักรยานชมเมืองเล่าเรื่องชานุมาน การแข่งขันตกปลานานาชาติกลางแม่น้ำโขง ณ บริเวณแก่งหินขัน ตำบลโคกสาร อำเภอชานุมาน การประกวดรถจักรยานยนต์คลาสสิกยักษ์คุ กิจกรรมการแข่งขันวิ่งสามขา การแข่งขันกินจุ การประกวดเต้นส้มตำลีลา การเล่นเกมแจกของรางวัล การแสดงศิลปินพื้นบ้านราชินีหมอลำแห่งลำน้ำโขง (คุณแม่อังคนางค์ คุณไชย) การแสดงเริงร่าผ้าเมืองอำนาจ กิจกรรมเดินแบบผ้าไทยผ้าพื้นถิ่นอำนาจเจริญ และการประกวดธิดาชานุมานนอกจากนี้ ยังมีการออกร้านจำหน่าย OTOP ผลิตภัณฑ์ชุมชนของดีเมืองอำนาจ สินค้าราคาถูก ยักษ์คุแลน (เครื่องเล่น สวนสนุก) ร้านขายสินค้าและกิจกรรมอื่นๆ อีกมากมายภายใต้มาตรการป้องกันโรคโควิด-19 อย่างเคร่งครัด